CELEX: 32019D0930
Language: lt
Date: 2019-06-04 00:00:00
Title: 2019 m. birželio 4 d. Komisijos įgyvendinimo sprendimas (ES) 2019/930, kuriuo patvirtinamas afrikinio kiaulių maro likvidavimo laukinių kiaulių populiacijoje tam tikrose Belgijos srityse planas (pranešta dokumentu Nr. C(2019) 3967) (Tekstas svarbus EEE.)

6.6.2019   
               
               
                  LT
               
               
                  Europos Sąjungos oficialusis leidinys
               
               
                  L 148/28
               
            
         KOMISIJOS ĮGYVENDINIMO SPRENDIMAS (ES) 2019/930
         2019 m. birželio 4 d.
         kuriuo patvirtinamas afrikinio kiaulių maro likvidavimo laukinių kiaulių populiacijoje tam tikrose Belgijos srityse planas
         
            
               (pranešta dokumentu Nr. C(2019) 3967)
            
         
         (Tekstas autentiškas tik nyderlandų ir prancūzų kalbomis)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. birželio 27 d. Tarybos direktyvą 2002/60/EB, nustatančią konkrečias nuostatas dėl afrikinio kiaulių maro kontrolės ir iš dalies pakeičiančią Direktyvos 92/119/EEB nuostatas dėl Tešeno ligos ir afrikinio kiaulių maro (1), ypač į jos 16 straipsnio 1 dalies antrą pastraipą,
         kadangi:
         
                     (1)
                  
                  
                     Direktyva 2002/60/EB nustatytos būtiniausios afrikinio kiaulių maro kontrolės Sąjungoje priemonės, įskaitant priemones, taikytinas patvirtinus afrikinio kiaulių maro atvejį laukinių kiaulių populiacijoje;
                  
               
                     (2)
                  
                  
                     be to, Komisijos įgyvendinimo sprendime 2014/709/ES (2) nustatytos su afrikiniu kiaulių maru susijusios gyvūnų sveikatos kontrolės priemonės priede išvardytose valstybėse narėse arba jų srityse (toliau – susijusios valstybės narės) ir visose valstybėse narėse taikomos priemonės dėl laukinių kiaulių judėjimo ir informavimo prievolių. Įgyvendinimo sprendimo 2014/709/ES priede nustatytos ir išvardytos tam tikros susijusių valstybių narių sritys, suskirstytos pagal rizikos lygį, pagrįstą jų epizootine padėtimi dėl ligos, ir pateiktas didelės rizikos sričių sąrašas. Tas priedas buvo keletą kartų iš dalies pakeistas, atsižvelgiant į Sąjungos epizootinės padėties, susijusios su afrikiniu kiaulių maru, pokyčius, kurie turėjo atsispindėti tame priede;
                  
               
                     (3)
                  
                  
                     2018 m. Belgija pranešė Komisijai apie afrikinio kiaulių maro atvejus laukinių kiaulių populiacijoje ir deramai ėmėsi Direktyvoje 2002/60/EB nustatytų ligos kontrolės priemonių;
                  
               
                     (4)
                  
                  
                     atsižvelgdama į esamą epizootinę padėtį, Belgija pagal Direktyvos 2002/60/EB 16 straipsnį pateikė Komisijai afrikinio kiaulių maro likvidavimo planą (toliau – likvidavimo planas);
                  
               
                     (5)
                  
                  
                     Įgyvendinimo sprendimo 2014/709/ES priedas buvo iš dalies pakeistas Komisijos įgyvendinimo sprendimu (ES) 2018/1856 (3), siekiant, be kita ko, atsižvelgti į nustatytus afrikinio kiaulių maro atvejus laukinių kiaulių populiacijoje Belgijoje ir į to priedo I ir II dalis buvo įtrauktos užkrėstos Belgijos sritys;
                  
               
                     (6)
                  
                  
                     Komisija išnagrinėjo Belgijos pateiktą likvidavimo planą ir nusprendė, kad jis atitinka Direktyvos 2002/60/EB 16 straipsnyje nustatytus reikalavimus. Todėl šis planas turėtų būti atitinkamai patvirtintas;
                  
               
                     (7)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Patvirtinamas 2019 m. vasario 18 d. Belgijos pagal Direktyvos 2002/60/EB 16 straipsnio 1 dalį pateiktas planas dėl afrikinio kiaulių maro likvidavimo laukinių kiaulių populiacijoje Įgyvendinimo sprendimo 2014/709/ES priede nurodytose srityse.
         
         
            2 straipsnis
            Belgija užtikrina, kad per 30 dienų nuo šio sprendimo priėmimo dienos įsigaliotų įstatymai ir kiti teisės aktai, būtini likvidavimo planui įgyvendinti.
         
         
            3 straipsnis
            Šis sprendimas skirtas Belgijos Karalystei.
         
         
            Priimta Briuselyje 2019 m. birželio 4 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 192, 2002 7 20, p. 27.
         
         
            (2)  2014 m. spalio 9 d. Komisijos įgyvendinimo sprendimas 2014/709/ES dėl gyvūnų sveikatos kontrolės priemonių, susijusių su afrikiniu kiaulių maru tam tikrose valstybėse narėse, ir kuriuo panaikinamas Įgyvendinimo sprendimas 2014/178/ES (OL L 295, 2014 10 11, p. 63).
         
            (3)  2018 m. lapkričio 27 d. Komisijos įgyvendinimo sprendimas (ES) 2018/1856, kuriuo iš dalies keičiamas Įgyvendinimo sprendimo 2014/709/ES dėl gyvūnų sveikatos kontrolės priemonių, susijusių su afrikiniu kiaulių maru tam tikrose valstybėse narėse, priedas (OL L 302, 2018 11 28, p. 78).